Azdall

Azdall on toinen ensimmäisistä jumalista ja Nyrena-Atixin veli.

## Historia

### Synty

Azdall syntyi vähän aikaa sisarensa Nyrena-Atixin jälkeen pimeydestä synkkänä valona, josta lopulta muodostui Azdall itse.

### Planeettojen luominen

Azdall tylsistyi tyhjyydessä ja alkoi luoda pimeitä planeettoja aikansa kuluksi. Planeetat alkoivat lukittautua Nyrena-Atixin luomien tähtien kiertoradalle, ja Nyrena-Atix otti Azdallin hylkäämät planeetat hoitaakseen. Kun Azdall sai tietää sisarensa tuovan valoa hänen synkille planeetoilleen, hän raivostui. Hyökkäämisen sijaan hän päätti olla ovela.

### Nyrena-Atixin huiputtaminen

Azdallin raivostuttua saatuaan tietää Nyrena-Atixin hoitavan planeettoja, hän päätti odottaa, että planeetoille alkaisi syntyä elämää. Sillä välin hän vetäytyi piiloon sisareltaan ja loi uuden, synkän planeetan, jolle hän istutti pahuuden siemeniä, joista kasvoi pimeitä olentoja. Demonit ja monenlaiset pahat henget olivat syntyneet.

Nyrena-Atixin luotua ensimmäiset lohikäärmeet Viriksen ja Ronramin, Azdall päätti aikansa koittaneen. Hän piilotti Ronramiin heijastuksen omasta pimeästä, kieroutuneesta mielestään.

Ronram alkoi kääntyä Virista vastaan. Se tuli pakkomielteiseksi oman pimeän valtakuntansa luomisesta asuttamalleen planeetalle. Se ei kuitenkaan kiirehtinyt, vaan odotti. Vähitellen se sai ohjattua kolme poikasistaan vastustamaan kaikkea, mitä niiden äiti edusti. Tämä kaikki tapahtui aivan Viriksen nenän alla.

Azdall palasi. Hän lähestyi sisartaan anteeksiantoa anellen, pahoitellen luomaansa valoakin painavampaa pimeyttä. Nyrena-Atix oli anteeksiantava. Hän todella uskoi veljensä vilpittömyyteen. Anteeksipyyntönä Azdall antoi sisarelleen lahjan. Hän antoi kaikkiäidin rakkaalle planeetalle uuden olennon, ihmisen. He vaikuttivat pitävän sisällään vain hyvyyttä, ja Nyrena-Atix oli lahjastaan kiitollinen.

Azdall oli kuitenkin pettänyt hänet. Hän oli istuttanut ihmisiin pahuuden siemenen. Tuo pahuus heräisi Ronramin läsnäollessa ja sen kutsusta. Se antoi heille ahneuden. Ahneus ajoi heidät jahtaamaan rikkauksia, pyrkimään päihittämään kaikki muut, janoamaan paremmuutta ja valtaa. Kaikista voimakkaimmat pahuuden siemenet antoivat kantajalleen yhteyden demoneihin ja muihin pimeyden olentoihin. Näistä ihmisistä tuli noitia. Heistä, jotka pitivät sisällään suuria voimia, ja jotka kykenivät ohittamaan sisällään olevan pahuuden siemenen, tuli velhoja. Sekä noidat että velhot olivat harvinaisia, mutta sitäkin voimakkaampia.

### Taistelu Nyrena-Atixia vastaan

Pahuuden saatua itää ihmisissä tarpeeksi pitkään, syntyi Tranio Vala, mies, joka Azdallin tavoin janosi valtaa. Nyrena-Atixin tajuttua tulleensa petetyksi hän raivostui veljelleen, joka pyrki tuhoamaan hänen rakkaan planeettansa ja sillä elävät olennot. Hän yritti häätää veljensä kauas planeettansa luota, mutta Azdall ei enää perääntynyt vaan päätti hyökätä. Apunaan hän käytti luomiaan pimeän olentoja, joista osan hän onnistui laskemaan maahan. Nyrena-Atixilla ei ollut muuta vaihtoehtoa kuin luoda itselleen sotureita. Kirkkaimmista tähdistä, jotka olivat udaleista peräisin, tuli jumalia, jotka seisoivat luojansa rinnalla Azdallin ja tämän joukkojen pyrkiessä tuhoamaan Nyrena-Atixin ja kaiken tälle rakkaan.

Vuosisatoja kestäneen taistelun jälkeen Azdallin joukot olivat kutistuneet olemattomiin, ja hänelle ei jäänyt muuta vaihtoehtoa kuin paeta ja suunnitella piilopaikassaan kostoa.

## Lapset

Kaikki Avannassa esiintyvät pimeät olennot sekä ihmiset ovat Azdallin lapsia.

## Ulkonäkö

Azdall kuvataan yleensä valkohiuksisena komeana, mutta arpisena miehenä, jonka silmämunat ovat täysin mustat.

## Luonne

Azdall on vallanhimoinen ja itsekäs jumala, joka tahtoo ennen kaikkea syrjäyttää lempeän sisarensa.